Tak xecꞌchoja oración rmal Jesús cꞌjaraꞌ xba xerexbilaj ela rdiscípulo y xekꞌaxa pjupraj jun siwan rbin-an Cedrón.
Tzraꞌ xeꞌoc waꞌ chpam jun lwar abar tcon waꞌ nicꞌaj cheꞌ.
Jaꞌ Jesús ruqꞌuin jeꞌ rdiscípulo arj-eꞌ qꞌuiylaj mul quemlon quiꞌ tzraꞌ,
rmal raꞌ jaꞌ Judas bien rutkin jaraꞌ lwar.
Jaraꞌ Judas je rchumsan chic chnujach Jesús pquekꞌaꞌ wnak je nquetzelana rxin.
Judas xberecꞌmaꞌ jleꞌ soldado e quexbil nicꞌaj policía je nquesmaja pquecwent aj fariseo y pquecwent cjefe sacerdote chkaꞌ.
Tak xecꞌamtaja rmal xucꞌom ela quebey,
xeba chpam lwar abar ecꞌo waꞌ Jesús ruqꞌuin jeꞌ rdiscípulo.
Xquecꞌom ela quekꞌakꞌ jnectzꞌetbej quebey y cꞌola jeꞌ achnak rxin jeꞌ banbal tak chꞌoj xquecꞌom ela.
Tak xeꞌekaja xel ta Jesús che cꞌluy cxin com arjaꞌ rutkin chic njelal jqꞌuemjana tbaꞌna tzra,
y cawra xbij chca:
—¿Nak necanoj?
—Jesús aj Nazaret nekcanoj,
caraꞌ xecbij.
—Anen cꞌaraꞌ,
xbij Jesús.
Chquecjol wnak bnak Judas jnejchowa rxin Jesús pquekꞌaꞌ.
Tak xbij Jesús chanen,
j-eꞌ wnak congan xemloja chquij y xeba ptak ulew.
Y Jesús xcꞌaxaj wjic chic chca:
—¿Nak necanoj?
—Jesús aj Nazaret nekcanoj,
caraꞌ xecbij.
—Nbin chic chewa chanen.
Per wanen cnecanoj tey-aꞌ cꞌas chca wexbil che nqueba.
Caraꞌ xbij chca ch-utz cꞌaraꞌ nbantaja cumplir je xbij tzra Ttixel jcawrara:
—Je eꞌay-on chwa majoꞌn jun xtzꞌilaꞌ ta riꞌ.
Simón Pedro rcꞌan jun espada,
xelsaj jaraꞌ espada y xchꞌupuj ela rexquin jun acha prejquenkꞌaꞌ.
Jaraꞌ acha Malco rubiꞌ,
mos rxin nimlaj sacerdote.
Per Jesús cawra xbij tzra Pedro:
—Tecꞌloꞌ awespada y tecsaj pe rcꞌolibal com cꞌola jun lowloꞌ rchumin Nedtaꞌ y ncꞌatzina chquenkꞌaxa chpam.
Cꞌjaraꞌ xchaꞌpa Jesús cmal soldado y ccapitán y cmal jeꞌ policía.
Tak xchaptaja cmal xquexim.
Tak ximtaja cmal xquecꞌom ela y chwech Anás xeccꞌaj waꞌ nabey mul,
je rjinam Caifás.
Chpam jaraꞌ junaꞌ Caifás ocnak nimlaj sacerdote.
Jaraꞌ mism Caifás jbiyona chca aj Israel jcawrara:
—Más na kꞌaxnak wen nok-ela xjun ncoma pkecꞌxiwach ok aj Israel que chwech nqꞌuisa ketnamet.